Moždani udar i gubitak pamćenja
Takozvani tihi moždani udari pogadjaju mnogo više ljudi nego što se ranije mislilo i da mogu da izazovu gubitak pamćenja
Rezultati moždanog udara bolno su vidljivi, dok se jedan pacijent bori da ustane iz invalidskih kolica i ponovo hoda. Iznenadno trnjenje, fizička slabost, otežan govor i shvatanje i gubitak ravnoteže, predstavljaju najčešće simptome. Pacijenti koji su imali dovoljno sreće da dobiju hitnu pomoć i adekvatan tretman, uz fizičku terapiju, uspevaju da oporave neke od motoričkih funkcija. Medjutim, naučnici su ustanovili da tihi moždani udar, bez vidljivih simptoma, često nije ustanovljen ili tretiran na vreme. Pacijenti nastavljaju svoju dnevnu rutinu, bez saznanja da se nešto dogodilo u njihovom mozgu. Oštećenja se otkriju samo ako je pacijent podvrgnut specijalnom snimanju magnetnom rezonancom. Na jednom snimku pacijenta koji je imao dva moždana udara, strelice pokazuju tamna udubljenja napunjena tečnošću. Neuropsiholog Adam Brikman sa univerziteta Kolumbija, kaže da te tamne tačke predstavljaju ranije zdrave ćelije koje su uništene krvnim ugruškom koji je putovao kroz mozak. Hipokampus, crvena oblast u drugom delu mozga, kontroliše memoriju i takodje može da bude pogođen moždanim udarom. „ Brikman i njegove kolege proučavale su grupu od više od 650 muškaraca i žena starijih od 65 godina bez prethodno ustanovljenih znakova demencije ili ozbiljnog gubitka pamćenja. Oni su bili podvrgnuti snimanju magnetnom rezonancom i testovima kojima je bila merena njihova sposobnost da apsorbuju informacije. Prethodne studije pokazale su da su promene veličine hipokampusa i moždani udar bili povezani sa kognitivnim funkcionisanjem, ali Brikman kaže da je novo istraživanje potvrdilo snažnu vezu izmedju tihog moždanog udara i gubitka memorije. Snimanjem magnetnom rezonancom ustanovljen je tihi moždani udar kod četvrtine učesnika studije koji takodje nisu imali dobre rezultate na testovima memorije. Istraživači se nadaju da će pratiti grupu i naredne godine u potrazi za znacima Alchajmerove bolesti, najteže vrste demencije.